1Sitonganna denmo kareba napauanna' tau kumua den kamu' to manggauk sala liwa' gaja'. Den padanta' tomatappa' sibali indo porona. Ia una ia to tote'dapa naissen Puang Allataala, te'da ia napugaukki to susi joo!
2Na moi madosa susi joo, kannora kamu' mpamajao penawammi. Sitonganna la massera kamu' ntangngahhi, ammipasunni lan mai tangnga-tangngami tuu joo tomanggauk susi joo.
3Moi sikambelaki', apa ia to penawangku' sitonganna butung to iti'na' lan tangnga-tangngami sola ngasan. Na mangka kura'tah lan penawangku' to apa la digaukanni lako to tomangka mpugaukki susi joo, butung to iti'na'.
4Jaji, ia tommisirempun, la misanga ia kumua iti'na' misolan, na kuasan-Na Puangta' Puang Isa Almaseh nnampai kamu', situru' kuasa to nabenki',
5la mialai lan mai tangnga-tangngami joo tau ammisorongngi lako kuasanna Ballisi' anna masolang to batang kalena, na ia to penawanna dipasalama', ke ratu pole'mi Puang Isa rra'tah kara-karana tolino.
6Te'da lalo misipato' matampo. Tantu miissen battuananna tee pangpasusian kumua, "Ia to ragi ci'di' mpaloboh ta'pung ke mangkami dilama."
7Ca'beanmi joo ragi, iamo to dosa, ammida'tan menjaji tau mesan-Na Puang Allataala, susi panglama baru tangdiragii. Umma'-Namiki' Puang Allataala, nasaba' mangkamo dipangkaroban to bembala' Paskah to lla'bakki' jio mai dosa, iamo to Almaseh.
8Jaji, la mangrame-ramemiriki' mpangramean Allo Paskah ngkande roti tangkeragi, ragi to dipangpasusii dosa ba'tu kagajatan, battuananna ia mandamora la tapugauk to napumasannang Puang Allataala.
9Kupaumo lan to sura' joloku' lako kamu' kumua danggi' misibawanni to tomanggauk sala.
10Ia to kusanga tangngia to sininna tomanggauk sala lan tee lino, ba'tu tongkake'lai ewanan, tokalasi ba'tu tossompa dewata. Te'da na ia tuu lako tosusi joo to kusanga, nasaba' ia ke tosusi joo, la messunmora kamu' lan mai tee lino.
11Apa ia to kusanga, iara to tossangamo kalena matappa', anna manggauk sala unapa, ngkake'lapa ewanan, ssompa unapa dewata, mpau gaja' tau, pangmalangoanpa, kalasi unapa. Moi cumadokko kamu' kumande sola to tosusi joo, danggi' lalo ia.
12Tangngia jamanku' la rra'tah kara-karana to tote'dapa namatappa' lako Puang Allataala. Puangra la rra'tahhi to kara-karana to totangmatappa'. Susi toda kamu', kara-karana ia to tomatappa'mo mira'tah. Susi to diuki' lan Sura' Allataala kumua, "Ula'ii to togaja' lan mai tangnga-tangngami."
13(5:12)
bug_Latn bug_Latn bug_Latn bug_Latn bug_Latn bug_Latn bug_Latn bug_Latn lua_Latn bug_Latn bug_Latn bug_Latn unk